b"\n_START_ARTICLE_\nBadia de Guant\xc3\xa1namo\n_START_SECTION_\nHist\xc3\xb2ria\n_START_PARAGRAPH_\nEl nom de Guant\xc3\xa1namo prov\xc3\xa9 dels pobles ind\xc3\xadgenes que habitaven la zona abans de l'arribada de Crist\xc3\xb2for Colom, que atrac\xc3\xa0 justament a la badia l'any 1494. Quan els espanyols prengueren el control de l'illa, la badia es va convertir en un dels ports m\xc3\xa9s importants de la zona, degut a la seva configuraci\xc3\xb3 i la seva posici\xc3\xb3 estrat\xc3\xa8gica. El port va ser conquerit breument pels brit\xc3\xa0nics durant el Setge de Cartagena d'\xc3\x8dndies (1741) i rebatejat com a Badia de Cumberland fins al moment de la seva retirada._NEWLINE_Durant la Guerra Hispano-estatunidenca fou un indret clau de batalla, donat que els americans coneixien la seva import\xc3\xa0ncia estrat\xc3\xa8gica fou un dels primers punts de ser atacats i conquerits. Un cop acabada la guerra, els Estats Units varen obligar al primer govern cub\xc3\xa0 independent, presidit per Tom\xc3\xa1s Estrada, a incloure una esmena a la nova constituci\xc3\xb3 que passaria a la hist\xc3\xb2ria com l'Esmena Platt. En aquesta s'establia que el govern estatunidenc tindria la jurisdicci\xc3\xb3 de la badia amb prop\xc3\xb2sits militars, motiu pel qual s'hi va construir una base naval, entre altres instal\xc2\xb7lacions. L'any 1903 es va firmar oficialment un tractat en el que es reconeix l'\xc3\xbas pels Estats Units a perpetu\xc3\xaftat a canvi de la defensa de Cuba pels Estats Units i del reconeixement de la nova Rep\xc3\xbablica de Cuba. Aquest estatus especial no ha canviat ni tan sols amb la Revoluci\xc3\xb3 Cubana de 1959._NEWLINE_El govern Cub\xc3\xa0 s'ha oposat molt durament al manteniment de la pres\xc3\xa8ncia dels Estats Units a la badia i l'ha boicotejat, argumentant que el tractat entre ambd\xc3\xb3s pa\xc3\xafsos viola la Convenci\xc3\xb3 de Viena sobre el Dret dels Tractats, malgrat que l'aplicaci\xc3\xb3 d'aquesta convenci\xc3\xb3 no t\xc3\xa9 efectes retroactius. Per aquest motiu la badia s'ha hagut de convertir en autosuficient, construint plantes de dessalinitzaci\xc3\xb3 i important dels Estats Units i Jamaica tot el que consumeixen els seus habitants._NEWLINE_En l'actualitat la base de Guant\xc3\xa1namo \xc3\xa9s l'\xc3\xbanica que el govern dels Estats Units t\xc3\xa9 en s\xc3\xb2l comunista.\n_START_SECTION_\nCondicions al camp\n_START_PARAGRAPH_\nUn informe de la Creu Roja ha destapat el fet que els presos s\xc3\xb3n sotmesos a pr\xc3\xa0ctiques equivalents a la tortura com pallisses, privaci\xc3\xb3 del son o exposici\xc3\xb3 a temperatures extremes. A m\xc3\xa9s s'assegura que el fet d'estar privats de llibertat de forma indefinida, sense tenir en molts casos una acusaci\xc3\xb3 formal, ja constitueix un acte de tortura en si mateix._NEWLINE_Els presoners es troben a\xc3\xafllats els uns dels altres la major part del dia, i quan es troben no se'ls permet reunir-se en grups de m\xc3\xa9s de 3 persones. Aquest tipus de tractaments es realitzen amb l'esperan\xc3\xa7a que l'a\xc3\xafllament i la solitud acabin amb la resist\xc3\xa8ncia dels presos a ser interrogats. Els presos circulen amb els ulls embenats quan surten de les seves cel\xc2\xb7les i tenen una dieta similar a la dels soldats destinats a la base, amb lleugeres variacions per respectar la dieta musulmana. _NEWLINE_Tamb\xc3\xa9 s'ha assegurat en nombroses ocasions que molts dels presos (entre 75 i 200 segons les fonts) han fet vagues de fam per reclamar el seu alliberament. Algunes fonts apunten tamb\xc3\xa9 que els presos pateixen abusos i mofes per motius religiosos tot i que les autoritats sempre ho han negat._NEWLINE_Un dels moments m\xc3\xa9s cr\xc3\xadtics al camp va donar-se quan tres presos varen ser trobats morts a les seves cel\xc2\xb7les. Totes les informacions apunten que es va tractar d'un acte de su\xc3\xafcidi premeditat per\xc3\xb2 no est\xc3\xa0 clar quina era la seva intenci\xc3\xb3. Mentre que fonts militars asseguren que no era fruit de la desesperaci\xc3\xb3, sin\xc3\xb3 d'una clara voluntat ofensiva, Amnistia Internacional va declarar que els su\xc3\xafcidis eren el resultat d'anys d'arbitrarietats i de reclusi\xc3\xb3 indefinida i en va culpar directament els Estats Units._NEWLINE_Des d'aleshores s'han registrat 41 intents de su\xc3\xafcidi m\xc3\xa9s per part de 25 dels presoners segons els Estats Units, que els han considerat sempre com comportaments manipuladors dels presos que, segons fonts psiqui\xc3\xa0triques pr\xc3\xb2pies, no desitgen en realitat posar fi a la seva vida, sin\xc3\xb3 obtenir nous privilegis o l'alliberament.\n_START_SECTION_\nPresoners alliberats\n_START_PARAGRAPH_\nDes del Gener de 2004, molts dels presos del camp han estat alliberats sense c\xc3\xa0rrecs. Aix\xc3\xb2 inclou 26 ciutadans afganesos (3 d'ells menors d'edat), 7 ciutadans francesos, 9 brit\xc3\xa0nics i 3 paquistanesos, 2 russos, 1 turc i 1 alemany entre d'altres. Alguns d'aquests presos foren encausats per les just\xc3\xadcies dels seus pa\xc3\xafsos un cop produ\xc3\xaft el seu alliberament de la base, com els russos, acusats de conspirar contra el seu pa\xc3\xads. Aquest presos alliberats foren els que detaparen l'esc\xc3\xa0ndol sobre les p\xc3\xa8ssimes condicions i els tractaments pr\xc3\xb2xims a la tortura sota els quals haurien declarat falses confessions. Aquestes acusacions estan essent investigades pel govern brit\xc3\xa0nic. Cal destacar que encara resten al camp alguns presos anomenats fantasma, dels quals el govern dels Estats Units no n'ha proporcionat cap informaci\xc3\xb3, ni tan sols la seva nacionalitat._NEWLINE_El vicepresident dels Estats Units Dick Cheney va destacar en una ocasi\xc3\xb3 que alguns dels presoners alliberats havien tornat al camp de batalla. Segons ell, alguns presos havien aconseguit amagar la seva aut\xc3\xa8ntica identitat en ser detinguts. Tanmateix, la certesa d'aquesta informaci\xc3\xb3 ha estat sovint posada en entredit.\n_START_SECTION_\nCr\xc3\xadtiques\n_START_PARAGRAPH_\nLes Nacions Unides han criticat la base en nombroses ocasions. El desembre de 2005 estava programada una visita que un grup d'experts de la comissi\xc3\xb3 pels drets humans havia de realitzar al camp. Aquesta finalment va ser suspesa quan es va saber que els americans no permetrien que els membres s'entrevistessin privadament amb els presoners, fet que va generar dures detraccions. El febrer de 2006 l'ONU va emetre un informe en el qual s'instava als Estats Units a alliberar tots els presoners o acusar-los formalment. _NEWLINE_A nivell europeu cal destacar les dures declaracions que va fer Angela Merkel el gener de 2006 poc despr\xc3\xa9s de ser nomenada Cancellera d'Alemanya en les que es donava per fet que els presos eren sotmesos a tortures i es reclamaven solucions alternatives per a tractar als presoners. Tamb\xc3\xa9 al Regne Unit diversos parlamentaris s'han associat per tal de fer campanya contra el centre._NEWLINE_Diverses ONG com Human Rights Watch o Amnistia Internacional tamb\xc3\xa9 s'han oposat durament a l'exist\xc3\xa8ncia del camp. Aquesta \xc3\xbaltima entitat, en un informe del 25 de maig de 2005 va referir-se al camp com el gulag dels nostres dies. Fonts judicials brit\xc3\xa0niques tamb\xc3\xa9 han dit que el camp \xc3\xa9s una aberraci\xc3\xb3 del sistema jur\xc3\xaddic, donat que els judicis no reuneixen les m\xc3\xadnimes garanties d'un estat de dret. Alguns advocats designats per representar els presos tamb\xc3\xa9 s'han queixat de diverses obstruccions a la seva feina. El Pent\xc3\xa0gon sempre ha negat aquest tipus d'acusacions, afirmant que molts dels presos havien refusat veure els seus advocats, tenir-hi contacte per escrit o compartir amb ells les informacions b\xc3\xa0siques del seu cas. _NEWLINE_Altres grups de pressi\xc3\xb3 en contra del manteniment de la base s\xc3\xb3n liderats per diaris com el New York Times, que ha mantingut sempre una l\xc3\xadnia editorial molt cr\xc3\xadtica en aquest aspecte._NEWLINE_Un estudi de la BBC de 2006, realitzat en 26 pa\xc3\xafsos, conclou que l'exist\xc3\xa8ncia de la pres\xc3\xb3 de Guant\xc3\xa1namo, juntament amb l'esc\xc3\xa0ndol de les tortures a la pres\xc3\xb3 d'Abu Ghraib s\xc3\xb3n dos dels factors que m\xc3\xa9s contribueixen a degradar la imatge dels Estats Units a la resta del m\xc3\xb3n."